สังคมข่าวหุ้น
*ดัชนีตลาดทุนเคลื่อนไหวในกรอบแคบ จากปัจจัยบวกไม่มีความชัดเจน ส่วนปัจจัยลบกลับชัดเจนกว่า ทั้งเรื่องเทรดวอร์ที่ขึ้นอยู่กับลมปากผู้นำสหรัฐฯ และการชะลอตัวของเศรษฐกิจโลก ส่วนภายในประเทศ ต้องจับตาเรื่องทั้งภัยแล้งและการส่งออก ล่าสุดค่าเงินบาทกลับมาแข็งค่าอีกครั้ง และต้องมาดูกันว่า แบงก์ชาติจะมีมาตรการอะไรออกมาอีก
14 พ.ย. 2562

คาเฟอีน
*ดัชนีตลาดทุนเคลื่อนไหวในกรอบแคบ จากปัจจัยบวกไม่มีความชัดเจน ส่วนปัจจัยลบกลับชัดเจนกว่า ทั้งเรื่องเทรดวอร์ที่ขึ้นอยู่กับลมปากผู้นำสหรัฐฯ และการชะลอตัวของเศรษฐกิจโลก ส่วนภายในประเทศ ต้องจับตาเรื่องทั้งภัยแล้งและการส่งออก ล่าสุดค่าเงินบาทกลับมาแข็งค่าอีกครั้ง และต้องมาดูกันว่า แบงก์ชาติจะมีมาตรการอะไรออกมาอีก
*ผลประกอบการของบริษัทจดทะเบียนแจ้งกันออกมากว่า 90% แล้ว กำไรกว่า 2.1 แสนล้านบาท ต่ำกว่าที่ถูกประมาณการไว้ค่อนข้างมาก (2.5-2.8 แสนล้านบาท) ลดลง 17-18% จากไตรมาส 3/2561 ส่งผลให้แต่ละโบรกฯ ต้องกลับมาดีดลูกคิดกันใหม่ พร้อมปรับตัวเลขคาดกำไรปีนี้ลงมาเหลือเพียง 9.5-9.8 แสนล้านบาท ไม่ถึง 1 ล้านล้านบาท อย่างที่ตั้งความหวังกันไว้
*กลุ่มที่มีอัตรากำไรเพิ่มขึ้นทั้งจากเมื่อเทียบกับไตรมาสก่อนหน้า และไตรมาสเดียวกันของปี 2561 คือ กลุ่มธนาคาร อาหาร และเครื่องดื่ม ส่วนที่กำไรลดลงคือ กลุ่มพลังงาน-ปิโตรเคมี วัสดุก่อสร้าง แต่ล่าสุด บรรดานักวิเคราะห์มองว่า กลุ่มพลังงานและปิโตรฯ ปี 2563 น่าจะกลับมาฟื้นตัวได้ จากไซเคิล (Cycle) ที่เข้าสู่ช่วงขาขึ้น แต่จะเป็นเรื่องหรือเปล่าต้องไปลุ้นกันดู
*บมจ.ศรีสวัสดิ์ คอร์ปอเรชั่น (SAWAD) โชว์กำไรไตรมาส 3 กว่า 1 พันล้านบาท ทำนิวไฮตามคาด ส่วนแนวโน้มไตรมาส 4 “ธิดา แก้วบุตตา” ผู้อำนวยการฝ่ายกลยุทธ์องค์กร SAWAD มั่นใจว่า ผลการดำเนินงานโค้งสุดท้ายของปีนี้จะเติบโตต่อเนื่อง ทั้ง “รายได้” และ “กำไร” จากการขยายสาขา และลูกค้ายังมีความต้องการใช้เงิน ทั้งในส่วนที่เติมสภาพคล่อง และส่วนที่ต้องการขยายกิจการ และตั้งเป้าหมายว่ารายได้จะเติบโตประมาณ 20-30% ส่วนบทวิเคราะห์ของโบรกฯ ต่าง ๆ ยังคงแนะนำ “ซื้อ” หุ้น SAWAD ราคาเป้าหมายเฉลี่ยเกิน 70 บาท
*บมจ.บูทิค คอร์ปอเรชั่น (BC) ที่เข้าจดทะเบียนด้วยเกณฑ์ Market Cap ปิดเทรดวันแรก 2.00 บาท ลดลง 0.86 บาท หรือ –30.07% จากราคาขาย IPO ที่ 2.86 บาท/หุ้น มูลค่าซื้อขาย 185.02 ล้านบาท ราคาเปิดตลาด 2.40 บาท ปรับตัวขึ้นสูงสุด 2.50 บาท และปรับตัวลงต่ำสุด 1.96 บาท แม้จะมี P/BV ของราคาเสนอขาย ซึ่งประเมินหลัง IPO ที่ 1.4 เท่า มีส่วนลดจากค่าเฉลี่ยกลุ่มอสังหาฯ ใน SET ที่ 1.64 อยู่ 15% ก็ยังช่วยไม่ได้ สำหรับ BC ทำธุรกิจพัฒนาอสังหาริมทรัพย์เพื่อขายในรูปแบบสร้าง-ดำเนินงาน-ขาย (Build-Operate-Sell : BOS) ประเภทโรงแรม เซอร์วิสอพาร์ตเมนต์ อสังหาริมทรัพย์เพื่อการค้า เช่น ศูนย์การค้า และอาคารสำนักงานให้เช่า
*รวดเร็วมาก สำหรับบริษัท ไทยประกันชีวิต จำกัด (มหาชน) จากเหตุยิงกลางศาลจังหวัดจันทบุรี มีผู้บาดเจ็บและเสียชีวิต และจากการตรวจสอบพบว่า หนึ่งในผู้เสียชีวิต คือ “บัญชา ปรมีศณาภรณ์” เป็นผู้เอาประกันของบริษัท เป็นทนายความชื่อดัง รวมถึงยังเป็นอดีตสมาชิกสภาปฏิรูปประเทศ (สปช.) และอดีตสมาชิกสภาขับเคลื่อนการปฏิรูปประเทศ (สปท.) ซึ่งบริษัทได้ดำเนินการพิจารณาและอนุมัติการจ่ายสินไหมมรณกรรมอย่างเร่งด่วน จำนวน 5,433,064 บาท ตามโครงการไทยประกันชีวิตฮอตเคลม
*GPSC ฝากไปยังผู้ถือหุ้นรายย่อยของ บมจ.โกลว์ พลังงาน หรือ GLOW ที่ถือหุ้นบางส่วนไว้อีก 4.23% โดยอาจไม่รู้เส้นทางการเปลี่ยนแปลงของ GLOW ว่าย้ายเข้าไปอยู่บ้านหลังใหม่ของ GPSC หรือบริษัท โกลบอล เพาเวอร์ ซินเนอร์ยี่ จำกัด (มหาชน) และเพื่อไม่ให้เสียเวลา และโอกาสที่ผู้ถือหุ้น GLOW จะได้รับ สำหรับการขายหุ้นคืนของ GLOW ให้กับ GPSC ราคาหุ้นละ 90.8136 บาท ที่มีเวลาเหลืออีกไม่กี่วัน ก่อนจะเพิกถอน GLOW ออกจากตลาดหุ้นในปลายปีนี้ ยังยื่นคำขอรับคำเสนอซื้อได้ไปจนถึง 28 พ.ย.นี้เท่านั้น
*วันนี้ บมจ.เดอะแพรคทิเคิล โซลูชั่น หรือ TPS ผู้ให้คำปรึกษา ออกแบบ จัดหา ติดตั้ง และจำหน่ายผลิตภัณฑ์และอุปกรณ์ที่เกี่ยวข้องกับระบบเทคโนโลยีสารสนเทศครบวงจร เข้าซื้อขายในตลาดหลักทรัพย์ mai มีทุนชำระแล้ว 140 ล้านบาท มูลค่าที่ตราไว้หุ้นละ 0.50 บาท ราคาไอพีโอ 2.50 บาทต่อหุ้น มูลค่าระดมทุน 200 ล้านบาท มูลค่าหลักทรัพย์ ณ ราคา IPO 700 ล้านบาท ราคาเสนอขายหุ้น IPO คิดเป็นอัตราส่วนราคาต่อกำไรสุทธิต่อหุ้น (P/E ratio) เท่ากับ 11.57 เท่า แบบนี้ได้ลุ้นหน่อย